**“Koj Puas Yog Ibleeg Txiv Zoo Rau Koj Tsevneeg?”**

**Chivkeeb 12:1-3** “Tus TSWV uas yog Vajtswv hais rau Anplas hais tias, Koj cia li tso koj kwv koj tij, koj neej koj tsav, thiab koj niam koj txiv lub vaj lub tsev tseg. Koj tawm hauv koj lub tebchaws no, mus nyob lub tebchaws uas kuv yuav qhia rau koj. 2Kuv yuav pub koj muaj xeebntxwv coob, thiab lawv yuav ciaj ua ib haivneeg tseemceeb. Kuv yuav foom koobhmoov rau koj, thiab pub koj muaj koobmeej nto moo lug, koj yuav ua rau lwm leej lwm tus tau koobhmoov. 3Kuv yuav foom koobhmoov rau tej neeg uas ua zoo rau koj, tiamsis kuv yuav foom tsis zoo rau tej neeg uas ua phem rau koj. Vim koj mloog kuv lus, kuv yuav foom koobhmoov rau txhua haivneeg huv tibsi.”

Cov kwvtij thiab cov nkauj muam uas ntseeg sawvdaws hauv peb tus Tswv Yexuw lub npe, Vajtswv txojkev hlub thiab txojkev thajyeeb nrog nraim nej sawvdaws, Amen.

Leejtwg thiaj li tsis xav yog ibleeg txiv zoo rau nws tsevneeg? Puas yog? Peb cov uas txiv txhua tus los puasleej xav kom peb tsevneeg thiab lwm leej lwm tus hais tias peb yog ibleeg txiv zoo rau peb tsevneeg. Kuv los yeej xav ua ib leejtxiv zoo rau kuv tsevneeg. Kuv los ntseeg hais tias, koj yeej xav ua ibleeg txiv zoo rau koj tsevneeg ibyam thiab! Hnub no yog Txiv Hnub, ua ntej peb yuav kawm Vajtswv txojlus. Cia kuv uas yog Vajtswv ib tug tub qhe, *thov peb Leejtxiv tus uas muaj kevhlub uas nyob saum ntuj ceebtsheej thiab peb tus TSWV Yexus uas tus muja koobhmoov pub koobhmoov npluas mias rau txhua tus uas yog txiv tsis hais hauv Grace Hmong lossis hauv ntiajteb no.* Cia peb los saib Txivhnub. Vim li cas, thiaj li muab ibhnub teem cia rau cov uas yog txiv hauv lub tebchaws mekas no rau lawv tsevneeg; me tub me nyuam qhuas txog lawv txiv? Muaj ib tug ntxhais npe hu uas Sonora, thaum uas nws hnov txog Mother’s Day sermon in 1909, nws nco txog nws txiv txoj kevhlub. Nws xav qhia txog txoj kevhlub thiab txhua yam uas nws txiv tau ua pub rau nws, rau lub ntiajteb no paub. Tsis ntev tomqab nws niam tuag lawm. Nws thiaj li celebrates Father’s Day thawj thawj zaug rau nws txiv rau lub 6 hli tim 19th, vim rau qhov nws txiv yug lub 6 hli. Vim li ntawd, txij thaum nws celebrate “Txiv Hnub” rau nws txiv los; neeg Mekas thiaj li pom txog leejtxiv thiab nyob rau xyoo 1956 lub tebchaws Mekas no thiaj li pib muaj celebrate txog txiv (Father Day). Thiab xyoo 1972, president Nixon thiaj li signed Txiv hnub rau lub 6 hli tim 19th, qhuas cov ua txiv txhua tus. Hnub no, peb tuaj pehawm Vajtswv, ua tsaug thiab nco txog cov uas yog txiv txhua tus, tsis hais cov uas tseem muaj sia nyob lossis cov uas twb mus nrog Vajtswv nyob lawm txoj kevhlub uas muaj rau cov uas yog menyuam. Yog li no, Hnub no yog txiv hnub, cia peb los saib Vajtswv txojlus saib tus leejtxiv zoo rau nws tsevneeg thiab tau koobhmoov yog tus leejtxiv zoo li cas?

*“Tus TSWV uas yog Vajtswv hais rau Anplas hais tias, Koj cia li tso koj kwv koj tij, koj neej koj tsav, thiab koj niam koj txiv lub vaj lub tsev tseg. Koj tawm hauv koj lub tebchaws no, mus nyob lub tebchaws uas kuv yuav qhia rau koj.”*

Neeg ua neeg Lub neej. Kev Ua neej nyob rau lub ntiajteb no, tsis hais cov ntseeg thiab tsis ntseeg, txhua tus yeej muaj ib txoj kevntseeg. *Neeg nyiam uas neeg lub neej hauv lub ntiajteb los ntawm dabtsi?* Cia peb mus saib Vajtswv txojlus, peb yuav pom hais tias, neeg noobneej txij thaum uas Vajtswv tsim neeg los rau hauv ntiajteb no muaj ob yam kevntseeg uas neeg siv ua neeg lub neej yog: 1). *Lawv ntseeg thiab ua lawv lub neej hauv ntiajteb no los ntawd tej uas lawv lub qhov muag pom* (txojkev ntseeg uas ntseeg los ntawm lawv lub qhov muag pom). Feem coob neeg nyiam ua neeg lub neej rau tej uas qhov muag pom xwsli: nyiaj txiag, vajtswv, lossis koom ntiajteb. *Txawm li ntawd los lawv muaj kevntseeg. Thiab ua neej nrog rau lawv txoj kevntseeg ntawd!* 2). Ib co (feem tsawg) lawv ntseeg thiab ua lawv lub neej los ntawm tej uas lawv ob lub qhov muag tsis pom (Txoj kevntseeg uas ntseeg rau tej uas lawv ob lub qhovmuag tsis pom!). Lawv ntseeg hais tias, txawm tej uas lawv ntseeg ntawd lawv qhovmuag tsis pom thiab tsis paub hais tias yuav zoo li cas tomntej los lawv yeej ruajsiab thiab ntseeg hais tias lawv lub neej yuav tau (mus) txog tej uas lawv ntseeg ntawd! *“Txawm yog nej tsis pom nws los, nej muab siab npuab nws. Txawm yog nimno nej qhov muag tsis pom nws los, nej ntseeg nws. Vim li ntawd nej thiaj zoo siab kawg nkaus tsis pom qab piav li, rau qhov nej tabtom yuav dim plaws nej tej kev txhaum raws li nej ntseeg nws”* **1 Petus 1:8-9.** Ua ntej peb mus saib Vajtswv txojlus, koj xav hais tias koj tab tom ua koj lub neej li nqi 1 lossis nqi 2.

Cia peb mus saib Vajtswv txojlus uas Vajtswv txojlus hais txog ib tug txiv neej hauv Vajtswv txojlus saib nws coj nws tsevneeg ua neej li cas? Tus txivneej yog Anplahas….

Anpahas lub neej. Peb cov ntseeg txhua tus yeej tsis muaj leejtwg tsis paub hais tias Anplahas yog leejtwg? ***Puas yog?*** Anplahas yog cov ntseeg sawvdaws ib leeg txiv (yawg koob) ntawm sab nqaijtawv. Txawm li ntawd los xij, cia peb mus saib nws lub neej ua ntej Vajtswv los hu nws. Anpahas coj nws tsevneeg thiab ua nws lub neej rau nws txoj kevntseeg. Ua ntej Vajtswv hu nws uas Anplahas, nws lub lub npe yog Anplas. Anplas ua neej nyob nrog tej neeg tsis ntseeg Vajtswv thiab nws yeej tsis tau paub hais tias Vajtswv tus yog Vajtswv tseeb yog leejtwg thiab zoo li cas tiag. Txawm li ntawd los, nws muaj ib txoj kevntseeg hauv nws lub siab; txoj kevntseeg no yog thaum nws pom txog tej uas muaj nyob hauv ntiajteb no tsis hais muaj sia thiab tsis muaj sia; nws ntseeg hais tias yuav tsum muaj ibtug tswv twg yog tsim tej no. *Peb tsawg leej cov uas hais tias yog tus ntseeg Vajtswv thiaj li muaj txojkev ntseeg zoo li no?* Peb ntau tus tsis yog ntseeg li Anplahas ntseeg no; peb ntseeg vim peb pom los ntawm peb ob lub qhovmuag pom Vajtswv lub hwjchim pab peb dim ntawm dab lub hwjchim tsimtxom peb. Anplas txoj kevntseeg no, Vajtswv tus yog tus Vajtswv ntawm txhua tus vajtswv thiab yog tus Vajtswv tseeb thiaj li los rau Anplas. Vajtswv txojlus hauv Chivkeeb hais tias Vajtswv koj hais rau nws li no, *“Tus TSWV uas yog Vajtswv hais rau Anplas hais tias, Koj cia li tso koj kwv koj tij, koj neej koj tsav, thiab koj niam koj txiv lub vaj lub tsev tseg. Koj tawm hauv koj lub tebchaws no, mus nyob lub tebchaws uas kuv yuav qhia rau koj.”* Nyob nyob Vajtswv los hais tias, Anplas yog koj ntseeg hais tias lub ntiajteb no thiab tej neeg hauv ntiajteb no muaj tus tsim… yog li ntawd koj puas ntseeg tej uas kuv yuav hais rau koj no? tawm ntawm koj txiv tsevneeg mus rau thaj chaw uas Kuv kom koj mus, kuv yuav muab ib lub tebchaws rau koj thiab koj cajceg. Daim av uas Vajtswv los hais rau Anplas ntawm, nws yeej ibtxim tsis tau pom dua. Vajtswv tsuas los hais Nws tej lus cogtseg los ntawm lolus xwb. Txawm li ntawd los, Anplas ntseeg. Nws lub neej tsis zoo li neeg ntiajteb feem coob ua uas lawv ua lawv lub neej los ntawm tej uas lawv lub qhovmuag pom. Anplas ntseeg thiab muab nws lub neej thiab ua raws li tej uas nws yeej ibtxwm tsis tau pom dua li. Vim li cas nws thiaj li ua nws lub neej los ntawm tej uas nws ob lub qhovmuag tsis pom? Lolus teb yog nws txoj kevntseeg. Anplas ua neej raws li nws txoj kevntseeg. Vajtswv txojlus hais tias, tus uas ntseeg rau tej uas nws qhov muag tsis pom tus ntawd tau koobhmoov. Txawm hais tias, Anplas tsis tau pom txog daim av thiab tej uas Vajtswv hais tias Vajtswv yuav muab rau nws ntawd los; nws ntseeg hais tias nws yeej yuav tau tej uas Vajtswv cogtseg rau nws ntawm. Nws txoj kevntseeg ua rau nws tau tej uas Vajtswv coglus tseg rau nws ntawd. *Nws ua nws lub neej raws li nws txoj kevntseeg!*

Ua neej los ntawm kev ntseeg. Peb cov ntseeg uas yog ibleeg txivtsev, *hnub no peb ua peb lub neej li cas?* Peb puas yog ua peb neej thib coj peb tsevneeg ua neej mus raws li (los ntawm) peb txoj kevntseeg? “Anplas ntseeg thiab ua nws lub neej (los ntawm) raws li nws txoj kev ntseeg.” Los yog koj hais tias kuv uas yog ibleeg txiv; kuv coj kuv tsevneeg ua neej tsuav muaj noj ib hnub dhau hnub xwb tsis muaj kevntseeg dabtsi. Lossis koj los xav hais tias, kuv muaj kevntseeg hauv kuv lub neej thiab. Peb saib rau Anplahas, nws ua nws lub neej raws li nws txoj kevntseeg. Pivtwv: *yog koj muaj txoj kevntseeg ntawm sab nqaijtawv hais tias, koj ntseeg thiab yuav coj koj cov tub cov ki kom lawv muaj lub neej kawm ntawv kom siab li lwm tus thiab kom lawv muaj lub neej zoo thiab tsis txomnyem.*  *Yog koj twb muaj txoj kevntseeg li ntawd ntawm sab nqaijtawv lawm; ua li cas koj tsis ua koj lub neej thiab coj koj tsevneeg ua neej mus raws li koj txoj kevntseeg uas koj cia siab ntawd?* Lossis koj tabtom ua koj lub neej ntawm sab nqaijtawv raw koj txoj kevntseeg ntawm sab nqaijtawv li ntawd. Tseeb tiag koj yeej tsis paub hais tias yav tom ntej yuav zoo li cas tiamsis cia siab rau koj txoj kevntseeg ntawd. “Txoj kevntseeg no yog kevntseeg ntawm sab nqaijtawv.” Muaj ibsob lus hais txog kev ntseeg li no: *“Txojkev ntseeg tseeb yog lagntseg rau txojkev ua xyemxyav; ruam rau yam uas tsis tsosiab thiab digmuag rau yam uas xav hais tias mauj tsis tau.”* Kuv ntseeg hais tias, peb feem coob tseem tabtom ua peb lub neej los tej uas peb ob lub qhovmuag pom xwb. Peb cov uas yog ibleeg txiv ntawm sab nqaijtawv; peb yawgkoob Anplaham qhia rau peb hais tias peb yuav tsum tsis txhob ua peb lub neej los ntawm tej uas peb pom xwb; xwsli hais tias tsuav kuv kwv tau noj ib hnub dhau ib hnub xwb ces txaus lawm tiamsis ua peb lub neej los ntawm peb txoj kevntseeg uas yog ntseeg rau tej uas qhovmuag tsis pom. *“Ntseeg hais tias, peb tej metub menyuam yuav muaj neej zoo dua peb lub neej.”* Anplahas txoj kevntseeg – *nws puas paub thiab ntseeg txog tej lus cogtseg ntawm sab ntsujplig uas yog Yexus Khetos. Lub sijhawm ntawd, Anplahas tsuas totaub thiab ntseeg hais tias, yog nws ua raws li Vajtswv tejlus uas Vajtswv cog rau nws ntawd; Vajtswv yuav pub koob hmoov rau nws los ntawm sab nqaijtawv li Vajtswv hais.* Yeej tseem tsis tau totaub txog tej ntsujplig ntawd sab ntsujplig. Txawm li ntawd los nws yeej zoo siab thiab ntseeg raws li nws totaub ntawd! *“Kev ntseeg yog qhov uas yus paub tseeb hais tias, yus yuav tau tej uas yus cia siab rau, thiab yog qhov uas yus cia siab ntsoov rau tej uas yus qhov muag tsis pom. 2Twb yog vim cov neeg txheej thaum ub muaj kev ntseeg lawv thiaj ua tau haum Vajtswv siab”* ***Henplus 11:1-2.***

*“2Kuv yuav pub koj muaj xeebntxwv coob, thiab lawv yuav ciaj ua ib haivneeg tseemceeb. Kuv yuav foom koobhmoov rau koj, thiab pub koj muaj koobmeej nto moo lug, koj yuav ua rau lwm leej lwm tus tau koobhmoov.”*

Koobhmoov ntawd sab nqaijtawv & Ntsujplig. Lub sijhawm uas Vajtswv hu Anplahas, nws yeej tseem tsis tau totaub txog tej lus cogtseg ntawm sab ntsujplig. Nws ntseeg thiab xav txog sab nqaijtawv uas Vajtswv yuav pub rau nws xwb. Txawm li ntawd los, thaum nws mloog thiab ua raws li Vajtswv hais, ua nws lub neej mus raws li txoj kevntseeg uas Vajtswv hais rau nws ntawd. Vajtswv tsis yog pub koobhmoov rau nws sab nqaijtawv xwb tiamsis tau koobhmoov npluasmias los ntawm sab ntsujplig. Sab nqaijtawv, nws muaj tubki coob li coob thiab tau mus nyob daim av zoo ua noj Vajtswv coglus rau nws ntawd. Koobhmoov ntawm sab ntsujplig, nws thiab nws tsevneeg lub txiv raug zam thiab tau uas yawgkoob ntawm Yexus Khetos Vajtswv ibleeg tub thiab ntawm cov ntseeg txhua tus.

Peb txhua tus uas yug los rau hauv lub ntiajteb no, tsis muaj ibleeg txiv uas tsis xav tau koobhmoov. Puas yog? Lossis muaj leej twg tsis xav tau koobhmoov. *Kuv ntseeg hais tias, peb txhua tus uas yog ib leeg txiv, peb ntshaw kom tau koobhmoov.*  Vajtswv txojlus hais hauv Chivkeeb no hais tias, yog peb cov uas yog ibleeg txiv, yog peb xav tau koobhmoov peb yuav tsum ua li cas? Koj thiab kuv peb sawvdaws uas tuaj ntawd no puavleej muaj ib txoj kevntseeg, puas yog? Yog peb muaj ib txoj kevntseeg hauv pe blub neej – *ua pe blub neej raws li peb txoj kevntseeg ntawd! thiab li suav hais tias, txoj kevntseeg uas peb ntseeg ntawd tsimnyog peb ntseeg thiab cia siab tau rau.* ***Thaum uas leejtxiv hauv ib tsevneeg txoj kevntseeg ruajkhov thiab coj tsevneeg ua neej mus raws li nws txoj kevntseeg ntawd – tsevneeg ntawd tau koobhmoov.*** Tsis hais txoj kevntseeg ntawm yuav yog ntseeg sab nqaijtawv lossis ntsujplig. “Txoj kevntseeg ntawd yeej coj koobhmoov los rau tsevneeg ntawd puas yog?” Yeej yog li ntawd! Tsis yog kuv hais li ntawd tiamsis yog Vajtswv hais li ntawd. Vajtswv hais rau Anplahas hais tias, yog koj ntseeg thiab ua raws li kuv tej lus uas kuv hais rau koj *“Kuv yuav foom koobhmoov rau koj, koj yuav muaj xeebntxwv coob thiab koj tej xeebntxwv coob ntawm yuav ciaj los ua ib haiv neeg tseemceeb uas muaj hwjchim.”* Anplahas thiab peb yeej tsis txawv dabtsi; yog peb ntseeg thiab ua pe blub neej raws li peb txoj kevntseeg ntawd peb yeej yuav tau koobhmoov ib yam! Vajtswv hais tias, 1). Anplahas kuv yuav pub koj muaj tubki coob. Yog muab hais dua ib los ces yog li no: Yog koj ntseeg thiab ua koj lub neej li kuv tejlus uas koj ntseeg no, koj yuav muaj tubki vam coob puv ntiajteb. Vajtswv los yuav hais rau peb cov uas yog ibleeg txiv ib yam li hais rau Anplahas, yog peb ntseeg li NWS hais thiab ua pe blub neej raws li txoj kevntseeg ntawd! ***Tej zaum peb yuab hais tias,*** *uas li cas peb twb ntseeg li Anplahas thiab vim li cas peb ho tsis tau tej koobhmoov li nws, muaj tub muaj ki & thiab muaj koob muaj npe li nws.* Tig rov mus saib peb lub neej, peb puas ua peb lub neej thiab coj peb tsevneeg raws li peb txoj kevntseeg uas yog Yexus Khetos ntawd? Tej zaum peb ntseeg los ntawm peb lub ncauj xwb peb thiaj li tsis ua peb lub neej thiab coj peb tsevneeg mus raws li txoj kevntseeg tseeb ntawd.

Qhov 2). Uas Vajtswv txojlus hais ntxiv rau Anplahas yog: koj lub npe yuav nrov ncha moos lug umus thoob lub ntiajteb no. Vajtswv hais tias, “Kuv yuav foom koobhmoov rau koj, thiab pub koj muaj koobmeej nto moo lug.” Vajtswv coglus rau Anplaham hais tias, Vajtswv yuav pub rau Anplaham lub koob lub npe nrog not moo lug. Vajtswv puas tau dag Anplaham? Koj thiab kuv yeej paub zoo hais tias, Vajtswv yeej ua raws li Vajtswv tej lus cogtseg rau Anplahas. Vajtswv tsis tau dag Anplahas. Twb tau 4000-5000 xyoo lawm tiamsis nws lub npe tseem muaj neej coob leej coob tus tseem niaj hnub hu. Tsis yog nws lub koob npe nrov los txog hnub no xwb tiasis tseem yuav muaj neeg hais nws lub np emus ibtxhis. *Puas muaj leejtwg tsis xav kom nws lossis nws tej tub tej ki lub npe muaj koob muaj npe?* Neeg nyiam nrhiav lub koob meej thiab xav kom lawv muaj koob muaj npe. Txawm hais tias peb tsis xav kom peb lub npe muaj koob muaj npe nrov nca thoob lub ntiajteb no los peb cov uas yog txiv txhua los puavleej xav muaj lub npe zoo rau tsevneeg, rau pawgntseeg thiab rau kwvtij zejzog sawvdaws. **Puas yog?** Hnub yog “txiv hnub” yog peb xav peb thiab peb tub tejke tau koobhmoov thiab muaj ib lub npe zoo rau peb tsevneeg, rau pawgntseeg thiab rau kwvtij zejzog peb yuav tsum ua peb lub neej raws li txoj kevntseeg uas pe bhais tias peb ntseeg. Yog peb coj peb thiab peb tsevneeg ua neej raws li txoj kevntseeg uas peb ntseeg ntawd txawm hais tias peb & peb cov tub cov kit sis xav yuav koob yuav npe los lub koob lub npe ntawd yeej yuav los thawj peb. Ib yam li Anplahas, nws tsis tau ua kom nws lub npe nrov tiamsis Vajtswv cia li pub rau nws dawb dawb xwb.

*“3Kuv yuav foom koobhmoov rau tej neeg uas ua zoo rau koj, tiamsis kuv yuav foom tsis zoo rau tej neeg uas ua phem rau koj. Vim koj mloog kuv lus, kuv yuav foom koobhmoov rau txhua haivneeg huv tibsi.”*

Xav kom koj tsevneeg tau koobhmoov. Puas muaj ib leeg txiv uas tsis xav kom nws tsevneeg tau koobhmoov? Puas yog? Lossis peb tsis xav li ntawd! Kuv ntseeg hais tias peb cov uas yog txiv rau peb tseevneeg, feem coob yeej xav kom peb tsevneeg tau koobhmoov. Tiamsis peb yuav ua li cas peb tsevneeg thiaj tau txais koobhmoov. Ib qhov koobhmoov lus cogtseg uas Vajtswv coglus uas yuav muab rau Anplaham yog: koj ua raws li kuv hais, kuv yuav pub koobhmoov rau tej neeg uas nyob ib ncig koj. Peb cov uas yog txiv los ib yam nkaus. Yog peb xav kom peb tsevneeg, tej tub tej ntxhais tau koobhmoov thiab ua lub neej muaj kev txawjntse thiab vammeej; peb yuav tsum ntseeg thiab ua raws li Vajtswv tej lus samhwm. “Kuv yuav foom koobhmoov rau koj, thiab koj yuav ua rau lwm leej lwm tus tau koobhmoov.” Vajtswv coglus rau peb txhua tus uas yog txiv hais tias, yog peb ua raws li nws tej lus cogtseg Vajtswv yuav pub koobhmoov npluasmias rau peb tsevneeg thiab tej neeg uas nyob ib puag ncig ntawm peb. “Tiamsis kuv muaj kevhlub rau cov neeg uas muab siab npuab kuv, thiab coj raws li kuv txoj kevcai ib tiam dhau ib tiam mus txog ntau txhiab tiam neeg” Khiavdim 20:6. Vajtswv yeej ua raws li nws tej lus cogtseg yog peb ua raws li nws tej lus.

Ibleeg txiv zoo. *Txhua leej txiv yeej xav ua ib leeg txiv zoo rau nws tsevneeg thiab rau nws tej tub tej ntxhais.* Ibleeg txiv zoo yog li cas tiag? Rau lub ntiajteb, tej zaum ibleeg txiv zoo yog tus txiv uas nrhiav tau nyiaj cov los yug tsevneeg; npaj tau zaub coj los rau sawm rooj noj mov txhua zaum; lossis ibleeg txiv zoo yog tsevneeg xav tau dabtsi los nrhiav tau rau tsevneeg. *Tus leejtxiv zoo li no, raws li neeg ntiajteb txoj kev xav, puas yog ib leeg txiv zoo rau peb cov uas yog cov ntseeg?* Tej zaum peb ib co yuav hais tias ib leeg txiv zoo yog tus leejtxiv zoo li ntawd. *Tus leejtxiv zoo li no, nws khwv tau nyiaj txaus rau tsevneeg siv; tsevneeg muaj noj muaj haus txaus tsis ntshaw leejtwg thiab pub tau txhua yam tau rau tsevneeg thaum tsevneeg xav tau tiamsis nws tej tub tej ntxhais tsis muaj lub neej tsim txaij thiab tsis tau txais tej koobhmoov ntawm sab nqaijtawv thiab sab ntsujplig (dim ntawm kevtxhaum)*. Tus txiv ntawm tsevneeg no puas yog ibleeg txivtsev zoo rau tsevneeg tiag li Vajtswv samhwm? Rau lub ntiajteb no tej zaum yog ibleeg txiv zoo! Tiamsis rau ntawm Vajtswv tus txivtsev no tsis yog ibleeg txiv zoo. Tus leejtxiv zoo rau ntawm Vajtswv yog tus leejtxiv uas coj nws thiab nws tsevneeg ua neej raws li nws txoj kevntseeg uas Vajtswv Txojlus txoj “Moozoo.” Thiab tus leejtxiv no, ua rau nws, nws tsevneeg, thiab nws tej tubki xeebleej xeebntxwv tau koobhmoov ntawm sab nqaijtawv thiab sab ntsujplig ib tiam dhau ib tiam. Tus Leejtxiv no yog tus “Leejtxiv zoo” rau tsevneeg thiab haum Vajtswv dej siab nyiaj.

**Peb yuav ua tau tus txivtsev zoo tau li cas?** Tseeb tiag yog peb siv peb tej peevxwm ntawm peb tus kheej peb yeej ua tsis tau ib tug txivtsev zoo rau nws tsevneeg raws li Vajtswv txojlus. Rau qhov peb nyob rau lub ntiajteb uas muaj kevtxhaum thiab peb twb tuag rau peb kevtxhaum lawm. Peb yeej ua tsis tau ib leejtxiv zoo uas haum Vajtswv dejsiab nyiam. Txawm li ntawd los, Hnub no yog txiv hnub, cia Vajtswv qhia rau peb li no: 1). Thov Vajtswv tus Ntsujplig txhawb peb thiab coj peb lub neej. **2).** Cia Vajtswv txojlus qhia peb ua peb lub neej kom raws li txoj kevntseeg tseeb uas peb ntseeg – uas yog ntseeg Yexus Khetos uas yog tus Cawmseej rau peb. Vajtswv Txojlus uas yog Yexus Khetos, yuav ua rau peb txoj kevntseeg uas peb ntseeg no loj hlob, ruajkhov thiab qhia thiab coj peb ua peb lub neej raws li txoj kevntseeg no tej lus samhwm thiab cogtseg.

**Tus leejtxiv zoo** rau nws tsevneeg yog tus leejtxiv uas coj nws tsevneeg ua neej raws li txoj kevntseeg hauv Tswv Yexus. **Tus leejtxiv zoo,** yog tus leejtxiv uas ua rau nws tsevneeg thiab lwm leej lwm uas nyob ib puagncig ntawm nws tau koobhmoov. Tus leejtxiv zoo, yog tus uas cob qhia nws tsevneeg ua neej hauv Vajtswv txojlus. Tus leejtxiv zoo, yog tus uas nws thiab nws tsevneeg tau txais txoj kev zamtxim los ntawm txoj kevntseeg uas ntseeg. Tus leejtxiv zoo, yog tus uas ruajsiab thiab tsosiab rau txoj kevntseeg hauv Yexus Khetos. Tus leejtxiv zoo, yog tus uas cia Vajtswv tus Ntsujplieg thiab txojlus coj nws thiab nws tsevneeg lub neej tsis hais sab nqaijtawv lossis sab ntsujplig. **“Vajtswv tsis tau dag Anplahas thiab tsis tau dag koj thiab kuv peb.”** Vajtswv muab koobhmoov npluasmias rau Anplahas – peb yeej paub zoo txog tej koobhmoov uas Anplahas tau ntawd. Yog koj tseem tsis tau tej koobhmoov ntawm thiab tsis xav hais tias tej ntawd yuav muaj tseeb – *proved koj tus kheej rau Vajtswv los ntawm ua koj lub neej raws li txoj kevntseeg tseeb uas koj muaj hauv Yexus Khetos thiab cia Nws txojlus coj koj kev ua neej.* Vajtswv yuav proved rau koj pom – koj tej tub tej ki muaj noj muaj haus; muaj haujlwm nrog luag ua; thiab muaj koob muaj npe ibtiam dhau ibtian rau ntiajteb pom. Koj puas tau yog ibleeg txiv zoo rau koj tsevneeg raws li Vajtswv txojlus hais? Amen.

Xh. Soobntxawg Lauj

Grace Hmong Ev. Lutheran Church

June 17, 2018

glauj78@gmail.com or [www.gracehmongwels.com](http://www.gracehmongwels.com)